**БЪЛГАРСКА ФЕДЕРАЦИЯ ПО ДИНАМИЧНА СТРЕЛБА В ЧЕСТ ОТ 100 ГОДИНИ ОТ БАЛКАНСКАТА ВОЙНА И ПЪРВАТА СВЕТОВНА ВОЙНА СТАРТИРА ИНИЦИАТИВА ПО ВЪЗСТАНОВЯВАНЕ НА ВОЕННИ ПАМЕТНИЦИ.**

**Фокус: Българска федерация по динамична стрелба (БФДС) организира благотворителен турнир по динамична стрелба. Колко участници ще се включат и каква ще бъде организацията му?**

**Иван Бързилов:** Българска федерация по динамична стрелба в чест от 100 години от Балканската война и Първата световна война стартира инициатива по възстановяване на военни паметници. Първото ни мероприятие е обявения на 14.05.2011 г. от 10:00 часа на стрелбищен комплекс „Диана Л”, с. Лозен, София, благотворителен турнир по динамична стрелба. Целта на благотворителното събитие е събиране на средства за възстановяване на Паметник-чешма на загиналите през 1915год. по време на Първата световна война офицери и войници от състава на Втора българска армия. Паметникът е построен в с. Левуново, община Сандански, където се е намирал щабът на Втора българска армия. Турнирът ще се проведе по правилата на Международната конфедерация по динамична стрелба (IPSC) в трите дисциплини на БФДС – Нарезна карабина, Гладкоцевна пушка и Пистолет/Револвер. В него ще вземат участие състезатели от всички клубове по динамична стрелба от страната. Организацията и провеждането на турнира е изцяло с безвъзмезден труд и дарения. Таксите за участие на нашите състезатели и даренията ще послужат за възстановяване на паметника-чешма в с. Левуново.

**Фокус: Как хората които искат да помогнат ще могат да се включат?**

**Иван Бързилов:** На турнира сме поканили много гости – политици, депутати, общественици, бивши и настоящи военни, членове на патриотични организации и граждани. Ще има поставена урна за дарения и всеки които желае ще може да дари средства за възстановяване на военния паметник.

**Фокус: Кой ви подкрепя?**

**Иван Бързилов:** По време на организацията на събитието получихме голяма подкрепа от много родолюбиви българи. Преди всичко подкрепа и съдействие получихме от община Сандански в лицето на Кмета на община Сандански Андон Тотев и заместник кмета на общината – Младен Тимчев, на които разчитаме и по време на предстоящите дейности по самото възстановяване на паметника. Подкрепа получихме от ИА Фокус и лично от Красимир Узунов от когото дойде и идеята за инициативата ни. Поздравления и приветствия за инициативата на БФДС имаме от Министерство на Отбраната, от Национално дружество Традиция, от други патриотични организации и родолюбиви българи. Целта ни е да припомним за подвизите на славните на българските офицери и войници, загинали по фронтовете, разпънали на кръст Балканския полуостров. Надяваме се това да бъде добър пример и да даде началото на едно мащабно възстановяване на всички наши военни паметници, и така да посрещнем честванията на 100 години от Балканската война и Първата световна война. От десетилетия насам силата на армията ни и нейните военни успехи дават повод за гордост на не едно поколение българи. Ние сме наследниците на борците за свобода и обединение – благословия, завещана ни с кръвта на героите. Човек не може да отиде до военно гробище, да застане пред паметник, да види име след име, гроб след гроб, редица след редица, без да потръпне от саможертвата на смелите мъже и жени. Ние, които сме техни наследници и упражняваме правата, извоювани чрез тяхната себеотдаденост, трябва да изпълним своя далеч по-малък и по-безопасен дълг – да съхраним паметта им и онова, за което те са жертвали себе си, да го развиваме и прославяме.

**Фокус: Защо точно този паметник?**

**Иван Бързилов:** Защото паметника в с. Левуново е емблематичен за военната ни история. Не е известно да има друга такава чешма, строена за загиналите от цяла армия. Паметникът е издигнат в чест на загиналите през 1915год. офицери и войници от състава на Втора Българска Армия. Проектът на чешмата е от архитект Шевлев и е изградена под личното ръководство на ген. Тодоров, командващ Втора Българска Армия. По време на Първата световна война, щабът на ген. Тодоров е бил в с. Левуново. Строителството на чешмата е приключило през 1916 година. Втора Българска Армия е действала по левия бряг на река Струма и Беломорието. Тя успява да изтласка англичаните от целия беломорски район. В Беломорието, в настъплението си Втора българска армия, превзема Драма, Серес, Демирхисар, Бутково. Плененява целият II-ри гръцки корпус с всичките му оръжия. Достига и до самия Солун, където с хилядата си оръдия е можела да превърне в прах и пепел укрепения лагер на съюзниците.

**Фокус: Посещаван ли е паметника-чешма от членове на БФДС?**

**Иван Бързилов:** Да, посещаван е от представители на БФДС. В първият момент наистина онемяваш от внушителния вид и архитектура на паметника. Състоянието му, въпреки, че е на почти 100 години е сравнително запазено, но се нуждае от ремонт, почистване и обновяване. В момента само от един от чучурите тече вода. Липсват или са повредени царските военни отличителни знаци - лъвове, гербове, знаци, които са били при построяването му. Имало е истинско военно планинското оръдие, което днес е подменено с дървено. Всичко това научихме от местни жители, които с охота ни разказваха за паметника, какъв е бил в миналото, каква е историята му. Разказаха ни и за черквата, където са изписани имената на всички загинали от състава на Армията. Намеренията ни са да възстановим до колкото е възможно паметника-чешма в оригиналния му вид и красота и да продължим с други военни паметници.